Kristian Thulesen Dahl (DF), 2002-03-20:
Først til fru Marianne Jelved: Tak for anerkendelsen, den hørte alle.
Med hensyn til skattestoppet så sagde jeg allerede i mit ordførerindlæg, fordi jeg tænkte, at der var lidt interesse for det, at vores udgangspunkt er, at skattestoppet er formuleret så klart og tydeligt i valgkampen, at det vil være et løftebrud af dimensioner, hvis man ikke holder det i denne her valgperiode.
Derfor er vores udgangspunkt, at skal skattestoppet laves om, må det ske i forbindelse med, at man går til vælgerne i forbindelse med et valg og siger, at nu ønsker vi at have de og de frihedsgrader til at gøre sådan og sådan.
Det synes vi er det demokratisk rigtige.
Det er vores holdning til det.
Derfor er det også en øvelse, det er fuldstændig rigtigt, i forhold til 2003, i og med at man har skattestoppet.
Her er det selvfølgelig regeringens opgave at komme med et forslag til, hvordan den mener det kan se ud.
Dér hvor vi har sat - kan man sige - bestræbelserne hårdest ind på at få rettet nogle af de ting op har jo været i forhold til de handicappede og i forhold til de ældre, hvor der er sket noget, men hvor vi gerne havde set, at der var sket mere.
Med hensyn til de 650 mio. kr. på uddannelsessiden i overslagsårene: Ja, der ligger en opgave her, hvor vi må se, hvordan de foreslås udmøntet.
Men det, vi har lavet forlig om, er for 2002, og vi afventer at se det forslag til finanslov, som regeringen fremsætter, og så se, hvordan det vil have indvirkning på uddannelsessektoren.
Vores grundholdning til uddannelserne er uændret i forhold til den diskussion, vi har haft i forbindelse med indeværende finanslov. Til hr. Ole Vagn Christensen, som jo på sin vis også anerkender en indflydelse, for han siger, at hvis ikke Dansk Folkeparti havde lagt stemmer til, var det aldrig blevet til noget, kan jeg sige, at det er jo rigtigt nok.
Det er det vel så også, når det handler om 1,5 mia. kr. mere til sygehusene. Jeg kan forstå, at Socialdemokratiet nu anerkender, at hvis vi ikke havde lagt stemmer til, havde man aldrig fået bevilget 1,5 mia. kr. mere til sygehusene.
Det drejer sig altså også om den halve milliard kroner
ude i kommunerne, som heller aldrig var blevet til noget, barselorloven var nok heller aldrig blevet til noget med de fleksible muligheder, der nu ligger
Så det er udmærket, at hr. Ole Vagn Christensen har erkendt det.
Så siger hr. Ole Vagn Christensen, at vi har gjort en dårlig aftale om de der 650 mio. kr. Jamen vi har ikke lavet nogen aftaler om 650 mio. kr.
Det er hr. Ole Vagn Christensens parti, der har lavet en aftale, for det er den daværende SR-regering, som med Kommunernes Landsforening har aftalt de rammer, der er for kommunerne i 2002.
Det er hr. Ole Vagn Christensens ansvar, vi taler om
Og så må hr. Ole Vagn Christensen jo angive, hvordan han mener, at der skal ryddes op efter en aftale, som nu åbenbart ikke er god, men som Anker Boye i sin tid, da den blev lavet på KL's vegne, sagde var usædvanlig god og havde opfyldt alle de ting, som kommunerne havde stilet efter.
Nu lægger vi så oven i den aftale, den daværende regering har lavet med kommunerne, 500 mio. kr. til gavn for de ældre.
Så må jeg lige komme tilbage til hr. Thomas Adelskov, som jeg ikke når i denne her runde.